"Domanda insensittiva minn Herman Schiavone… frażi xejn feliċi dik ta' 'sptar mentali'" – Il-Ministru Julia Farrugia Portelli Hi xi ħaġa normali llum li meta nitkellmu fuq is-saħħa mentali noqogħdu attenti ħafna mill-kliem li nużaw. Stonat sew domanda Parlamentari li għamel id-Deputat Nazzjonalista Herman Schiavone u li fiha irrefera għal Monte Carmeli bħala 'sptar mentali". Dwar dan ġibditlu l-attenzjoni l-Ministru Julia Farrugia Portelli. Filfattt id-Deputat Nazzjonalista Herman Schiavone staqsa li "peress li hemm 20 persuna b'diżabilità li huma residenti fl-Isptar Monte Carmeli, tista' l-Ministru tgħid jekk hux se tieħu l-inizjattiva biex dawn il-persuni b'diżabilità jirritornaw lura fil-komunità u mhux jibqgħu jgħixu fi sptar mentali?" Il-Ministru Farrugia Portelli weġbitu li "skont il-Konvenzjoni għad-Drittijiet ta' Persuni b'Diżabilità tan-Nazzjonijiet Uniti li Malta saret firmatarja tiegħu fl-2006 u rratifikatu fl-2012, persuni li għandhom nuqqas ta' saħħa mentali għal żmien twil huma meqjusa bħala persuni b'diżabilità. Għaldaqstant wieħed ma jistax jifhem kif fi sptar li ċertament jospita fih ferm aktar minn 20 ruħ, id-deputat Schiavone għoġbu jindika biss li 20 pazjent għandhom jiġu ri-integrati fil-komunità u nesa kompletament lir-residenti oħra bħal li kieku għandhom xi ħaġa inqas. Ta' min wieħed ukoll juri l-insensittività tad-domanda bl-għażla xejn feliċi tal-frażi "sptar mentali".